Laika Party

Laika Party (tulkojumā — "Laikas ballīte") ir norvēģu dziedātājas Emmy dziesma, kuru viņa sarakstīja sadarbībā ar četriem dziesmu autoriem, vienu īru un trijiem norvēģiem. Dziesmas producenti ir Henriks Ēstlunds un Jonass Jensens. Izdota 2025. gada 20. janvārī. Pārstāvēja Īriju 2025. gada Eirovīzijas dziesmu konkursā, kur nekvalificējās finālam, otrajā pusfinālā ieņemot 13. vietu, kopumā nopelnot 28 punktus.

Emmy apraksta dziesmu kā stāstu, kura darbība notiek alternatīvajā realitātē, kur padomju suns Laika izdzīvoja kosmosā, nevis gāja bojā kosmosa kuģī Sputnik-2. Dziesma saņēma dalītas kritiku atsauksmes gan Īrijas presē, gan starptautiskajoa plašsaziņas līdzekļos. To slavēja par muzikālo kompozīciju, bet kritizēja par unikalitātes trūkumu salīdzinājumā ar citām Eirovīzijas dziesmām.

 Tapšana un izdošana 
Dziesmas autori ir Emija Kristīne Guttulsrūda Kristiansena, Erlends Guttulsrūds Kristiansens, Larisa Tormija, Trulss Mariuss Ārra un Henriks Ēstlunds. Tā ir par padomju suni Laiku, kas gāja bojā 1957. gada 3. novembrī, atrodoties zemajā Zemes orbītā mākslīgajā pavadonī Sputnik-2. Intervijā The Irish Times Emija sacīja, ka par Laikas stāstu uzzinājusi, izlasot laikraksta viktorīnas jautājumu, bet pašu dziesmu sarakstījusi norvēģu dziesminieku nometnē.

 Mūzikas klips un popularizēšana 
Līdz ar dziesmas izdošanu 2025. gada 12. martā tika izdots arī videoklips, kas filmēts un veidots divu nedēļu laikā Emijas dzimtajā Norvēģijā. Lai turpinātu dziesmas popularizēšanu, 2025. gada martā un aprīlī Emija piedalījās dažādos festivālos un konkursos, tostarp Melfest WKND 7. martā, Eurovision in Concert 5. aprīlī, Londonas Eirovīzijas ballītē 13. aprīlī un Pre-Party ES 19. aprīlī. 7. maijā sarunu šovā The Late Late Show notika dziesmas izpildījuma pirmizrāde Trinitijas koledžā.

 Kritiķu atsauksmes 

 Īrijas plašsaziņas līdzekļi 
Laika Party ieguva dažādus kritiķu vērtejumus. Lora Sleterija no The Irish Times apgalvoja, ka dziesmā "ir daudz brīnišķīgu lietu", raksturojot to kā "vairāk melanholisku bopu nekā skumju bengeri". Laikraksta The Irish Examiner žurnālists Toms Danns raksturoja Laika Party kā "mocekļu dziesmu". Viņš arī kritizēja Īrijas Eirovīzijas delegāciju par to, ka valsts pieteikums Eirovīzijai tika nodots norvēģiem, norādot, ka "lai gan dziesmu varētu veltīt īru sunim, kosmosa šarms vienmēr pārspēj mitoloģiju". Televīzijas raidījumu vadītājs Donals Skihans intervijā laikrakstam Irish Independent norādīja, ka neskatoties uz to, ka dziesmai ir "patiešām lieliska producēšana", tā nav palikusi viņam atmiņā. Salīdzinot to ar 2024. gada Īrijas Eirovīzijas konkursa dalībnieces Bambie Thug dziesmu Doomsday Blue, viņš apgalvoja, ka Bambie dziesmu "bija grūtāk aizmirst, jo tā vienkārši šokēja klausītājus".

 Starptautiskie mediji 
Wiwibloggs vietnes ikgadējā reitingā, kurā apkoptas vairāku kritiķu recenzijas, dziesma tika novērtēta ar 5,73 punktiem no 10, ieņemot 26. vietu no 37 dziesmām, kas piedalījās Eirovīzijā. Džons O'Braiens no Vulture piešķīra dziesmai 19. vietu no 37, rakstot, ka tas ir "pārsteidzoši aizkustinošs veltījums Laikai", taču piebilda, ka šī ir "jautra, bezjēdzīga dziesmiņa, kas līdzīga skandināvu grupas Aqua daiļradei". Dorons Lahavs no ESC Beat dziesmai piešķīra 23. vietu no 37, norādot, ka, "neskatoties uz to, ka tā ir āķīga un dejojama, tai nemainās muzikālā kompozīcija".

BBC žurnālists Marks Sevidžs raksturoja dziesmu kā "trance-pop himnu", kas "mazliet nomāc, neskatoties uz dzīvespriecīgo izpildījumu". The Guardian žurnāliste Angelika Freija iekļāva Laika Party savā desmit labāko 2025. gada Eirovīzijas dziesmu sarakstā, raksturojot to kā "apburošu Aqua, Graimsas un Mario Kart Rainbow Road sintēzi". Džons Levaks no Eurovision Stars rakstīja, ka dziesma ir "ļoti āķīga", tomēr tās iekļūšana Eirovīzijas finālā lielā mērā bija atkarīga no tās iestudējuma.

 2025. gada Eirovīzijas dziesmu konkurss 

 Eurosong 2025 
2025. gada 7. februārī Īrijas nacionālā raidorganizācija Raidió Teilifís Éireann (RTÉ) pārraidīja raidījuma The Late Late Show īpašo izlaidumu Eurosong 2025, lai izvēlētos valsts pārstāvi 2025. gada Eirovīzijas dziesmu konkursam. Šī bija konkursa devītā reize. Uzvarētāja dziesma tika izvēlēta no sešiem pieteikumiem, izmantojot starptautiskās žūrijas, vietējās žūrijas un skatītāju balsojumu kombināciju.

Sākotnēji Emija iesniedza dziesmu Laika Party konkursam Melodi Grand Prix 2025, kurā tika izvēlēts Norvēģijas pārstāvis 2025. gada Eirovīzijai, tomēr NRK šo dziesmu noraidīja. Vēlāk viņa pieteicās konkursam Eurosong 2025, kur 2025. gada 23. janvārī tika izsludināta kā dalībniece. RTÉ ziņoja, ka Emija drīkst piedalīties, jo viena no dziesmas autorēm, Larisa Tormija, bija īriete. Starptautiskās žūrijas balsojumā viņa ierindojās otrajā vietā, iegūstot 10 punktus, taču viņai izdevās uzvarēt gan skatītāju, gan vietējās žūrijas balsojumā, kopā iegūstot 34 punktus. Tas bija par astoņiem punktiem vairāk nekā otrās vietas ieguvējas Samantas Mambas dziesmai My Way. Līdz ar to dziesma ieguva tiesības pārstāvēt Īriju 2025. gada Eirovīzijas dziesmu konkursā.

 Eirovīzijā 
2025. gada Eirovīzijas dziesmu konkurss notika St. Jakobshalle arēnā Šveices pilsētā Bāzelē. Pusfināli notika 13. un 15. maijā, bet fināls — 17. maijā. 2025. gada 28. janvārī Īrija tika izlozēta dalībai pirmajā pusfinālā, uzstājoties šova pirmajā daļā. Vēlāk Emija tika izlozēta uzstāties aiz melnkalnietes Ninas Žižičas un pirms Latvijas postfokloras grupas "Tautumeitas".

Par Īrijas Eirovīzijas priekšnesuma režisoru tika iecelts Marvins Dītmans. Emija uzstājās kopā ar savu brāli Ērlandu un vēl četrām fona dejotājām. Dorons Lahavs no ESC Beat rakstīja, ka visi seši izpildītāji bija ģērbušies sudraba krāsas apģērbā, bet savukārt Emmija — plisētos svārkos, sudraba krāsas zābakos un ķiverei līdzīgā kapucē. Priekšnesuma laikā fonā bija redzami neona krāsās maršējoši suņi, zvaigznājs, kas veido Laikas siluetu, un neona planētas.

Emija nekvalificējās lielajam finālam, pusfinālā ierindojoties 13. vietā no 16 un kopumā nopelnot 28 punktus. Lielāka daļa no tiem nāca no Apvienotās Karalistes. Šis bija astotais Īrijas nekvalificēšanās gadījums pēdējo desmit gadu laikā. Reaģējot uz savu neveiksmi, Emija paziņoja laikrakstam Irish Independent, ka "ir tik daudz emociju. Protams, es esmu mazliet skumja, ka esmu pievīlusi Īriju, bet tajā pašā laikā klausītāji bija tik jauki un atbalstoši, un mēs esam saņēmuši tik daudz skaistu ziņu". Vēlāk savā Instagram kontā Emija rakstīja, ka viņai ir "ļoti žēl" par Īrijas nekvalificēšanos.

 Atsauces 

Kategorija:2025. gada singli
Kategorija:Īrijas Eirovīzijas dziesmu konkursa dziesmas
Kategorija:2025. gada Eirovīzijas dziesmu konkursa dziesmas